[image: image1.png]


                                                        ΑΝΑΡΤΗΤΕΑ ΣΤΟ ΔΙΑΔΙΚΤΥΟ

ΕΛΛΗΝΙΚΗ ΔΗΜΟΚΡΑΤΙΑ

ΝΟΜΟΣ ΗΛΕΙΑΣ

ΔΗΜΟΣ ΠΥΡΓΟΥ

ΔΗΜΟΤΙΚΟ ΣΥΜΒΟΥΛΙΟ

Α Π Ο Σ Π Α Σ Μ Α

  
Από το πρακτικό της υπ’ αριθμ. 22ης (τακτικής) συνεδρίασης του Δημοτικού Συμβουλίου του Δήμου Πύργου

Αριθ. Αποφ. 394/2012

ΘΕΜΑ: Έγκριση της υπ’ αριθ. 58/12 απόφασης της ΔΕΥΑΠ για τον καθορισμό πάγιου τέλους για την κάλυψη των εξόδων λειτουργίας και συντήρησης του διυλιστηρίου, πόσιμου νερού στον Ερύμανθο ποταμό
    Στον Πύργο και στο Δημοτικό Κατάστημα σήμερα στις 8                                                                  του μηνός Νοεμβρίου, του έτους 2012, ημέρα Πέμπτη και ώρα 19.00 μ.μ. το Δημοτικό Συμβούλιο Πύργου, συνήλθε σε τακτική συνεδρίαση, κατόπιν της με αριθ. πρωτ. 49501/2-11-2012 έγγραφης πρόσκλησης του Προέδρου του κ. Ευσταθίου Καννή, που επιδόθηκε σε κάθε Δημοτικό Σύμβουλο χωριστά και στο Δήμαρχο, όπως προβλέπουν οι διατάξεις του άρθρου 67 του Ν. 3852/10 (ΦΕΚ Α΄87/7-6-2010).

    Παρόντος και του Δημάρχου κ. Μάκη Παρασκευόπουλου, o Πρόεδρος κήρυξε την έναρξη της συνεδρίασης, αφού προηγουμένως διαπίστωσε νόμιμη απαρτία, δεδομένου ότι σε σύνολο 33 μελών βρέθηκαν παρόντα 23 και ονομαστικά οι κ.κ:

ΠΑΡΟΝΤΕΣ: 

1. Καννής Ευστάθιος – Πρόεδρος, 2. Τζουανόπουλος Δημήτριος – Γραμματέας, 3. Καράμπελας Αντώνιος, 4. Παναγόπουλος Ιωάννης, 5. Παναγόπουλος Βασίλειος, 6. Αργυρόπουλος Ιωάννης του Γεωργίου, 7. Αριστειδόπουλος Χαράλαμπος, 8. Βαρελάς Ιωάννης, 9. Θεοδωρέλος – Χαρίτος Γεώργιος (προσήλθε στο 1ο θέμα της ημερήσιας διάταξης), 10. Δημουλιάς Λεωνίδας, 11. Κωνσταντόπουλος Σπυρίδων, 12. Φραγκαντώνης Παναγιώτης, 13. Μπίρμπας Κων/νος, 14. Ανδρικόπουλος Ανδρέας, 15. Ανδρικόπουλος Φώτης, 16. Αντωνέλος Δημήτριος, 17. Αργυρόπουλος Ιωάννης του Παναγιώτη, 18. Μποσμής Κων/νος, 19. Ρωμαίος Στέφανος, 20. Γιάνναρος Χρήστος – Επικεφαλής της παράταξης «Λαϊκή Συσπείρωση», 21. Καραμπέτσος Αθανάσιος, 22. Σεφερλής Ιωάννης – Επικεφαλής της παράταξης «Ανταρσία στο Δήμο Πύργου», 23. Σκαρτσιάρης Πάνος – ανεξάρτητος Δημοτικός Σύμβουλος.

ΑΠΟΝΤΕΣ:
1. Τζίνη Διονυσία, 2. Λιατσής Γαβριήλ – Επικεφαλής της Μείζονος Μειοψηφίας, 3. Δημόπουλος Φώτης, 4. Ανδριόλας Γεώργιος, 5. Γιαννακούλιας Θεόδωρος, 6. Σεϊντής Βασίλειος – Αντιπρόεδρος, 7. Κουρμπανάς Γεώργιος, 8. Λιατσής Δημήτριος, 9. Γεράνιος Κων/νος, 10. Αγγελακοπούλου Ανδριάνα, οι οποίοι δεν προσήλθαν, αν και η πρόσκληση τους επιδόθηκε νομίμως.


Επίσης γνωστοποιήθηκε η υπ’ αριθ. πρωτ.49501/2-11-2012 πρόσκληση του Προέδρου του Δ.Σ, στους Προέδρους των Κοινοτήτων:
Πύργου - κ. Σ. Δαρζέντα, Φοναϊτίκων - κ. Α. Μακρόπουλου  οι οποίοι προσήλθαν,
Επιταλίου κας Κ. Κλεφτονικολού, Αγ. Γεωργίου - Δ. Αλεξανδρόπουλου, Αγ. Ηλία - Θ. Πήττα, Αγ. Ιωάννη - Ι. Καλόφωνου, Αμπελώνα – κ. Π. Σπηλιωτόπουλου, Βαρβάσαινας – κ. Ν. Βορλόκα, Βυτινεϊκων – κ. Θ. Καββαθά, Γρανιτσεϊκων – κ. Δ. Τριανταφυλλόπουλο, Ελαιώνα – κ. Κ. Καραντώνη, Κατακόλου - κ. Φ. Κολόσακα, Κολιρίου - κας Σ. Παλαιολόγου, Κορακοχωρίου - κ. Γ. Μπούρα,  Λασταιϊκων - κ. Γ. Μπούρα, Λεβεντοχωρίου - κ. Α. Τζαβάρα, Μυρτιάς  - κ. Ι. Παναγιωτόπουλου, Παλαιοβαρβάσαινας - κ. Γ. Φελερή, Σαλμώνης - κ. Σ. Βασιλακόπουλου, Σκαφιδιάς - κ. Δ. Χρονόπουλου, Σκουροχωρίου - κ. Ι. Σιδηροκαστρίτη, Αγ. Αποστόλων - κ. Ι. Ανδριόπουλου, Αλποχωρίου - κ. Χ. Κατσίγιαννη, Βουνάργου - κ. Θ. Διονυσόπουλου, Βροχίτσας κ. Δ. Δημητρουλόπουλου, Κατσαρού κ. Δ. Καλασκάνη,  Κορυφής - κ. Γ. Κανελλόπουλου, Ξυλοκέρας - κ. Ε. Αυγερινόπουλου, Πρασίνου - κ. Κ. Παπαγιαννακόπουλου, Ανεμοχωρίου κ. Π. Κάρμη, Αλφειούσας κ. Δ. Βαρώτσου, οι οποίοι δεν προσήλθαν.

    
Στη συνεδρίαση για την τήρηση των πρακτικών παρίστατο η υπάλληλος του Δήμου Π. Λιβέρη.

---------


Ακολούθως ο Πρόεδρος έθεσε υπόψη του δημοτικού συμβουλίου το 1ο (β΄) θέμα της ημερήσιας διάταξης με τίτλο: «Έγκριση της υπ’ αριθ. 58/12 απόφασης της ΔΕΥΑΠ για τον καθορισμό πάγιου τέλους για την κάλυψη των εξόδων λειτουργίας και συντήρησης του διυλιστηρίου, πόσιμου νερού στον Ερύμανθο ποταμό»

Εισηγούμενος το θέμα ο Δήμαρχος κ. Μ. Παρασκευόπουλος ανέφερε: Όπως γνωρίζετε έχει περατωθεί η κατασκευή του εργοστασίου διύλισης πόσιμου νερού στον Ερύμανθο και το δίκτυο των αγωγών σε ένα πολύ μεγάλο τμήμα, που αφορά τη Δ.Κ Πύργου και δεκατρείς Τ.Κ δήμου Πύργου. Υπολείπονται πέντε Τ.Κ  και όλα οι Κοινότητες του Ιάρδανου και του Βώλακα. Οι σχετικές δημοπρασίες έχουν τελειώσει, έχουν ολοκληρωθεί οι προεργασίες για την υπογραφή των συμβάσεων.  Βρισκόμαστε ακριβώς στη στιγμή που μετά τον έλεγχο στο ΕΠΕΡΑΑ θα δοθεί εντολή για υπογραφή των συμβάσεων εκτέλεσης του έργου. Εξελίσσονται δηλαδή δύο μεγάλες εργολαβίες. Η μία αφορά τον Καποδιστριακό, τον παλιό δήμο Πύργου και τα 5 διαμερίσματά του. Η άλλη αφορά τη συνδεσμολογία, δηλαδή τις συνδέσεις όλων των τοπικών κοινοτήτων με τους αγωγούς. Και μετά η μεγάλη εργολαβία που είναι τα τοπικά διαμερίσματα του Βώλακα και του Ιάρδανου. Με την ολοκλήρωση αυτών των έργων, που έχουν ένα χρονοδιάγραμμα 18 μηνών, ευελπιστούμε, επειδή πρόκειται για ΕΣΠΑ, να τελειώσουμε πολύ πιο γρήγορα. Θα είναι πια όλες οι κοινότητες, πλην της Δ.Ε Ωλένης που υδρεύεται από φυσικό νερό χωρίς πρόβλημα. Η Τ.Κ Κατάκολου υπολογίζουμε σε λιγότερο από ένα μήνα να έχει νερό και να μπορεί να εξυπηρετεί και τα κρουαζιερόπλοια που έρχονται εκεί.

Η απόφαση και η στρατηγική επιλογή της δημοτικής αρχής, αλλά και της ΔΕΥΑ Πύργου και της ΔΕΥΑ Αρχαίας Ολυμπίας είναι, μετά την απόκτηση τεχνογνωσίας για τη λειτουργία του έργου, κάτι το οποίο απαιτεί χρονικό διάστημα  δύο περίπου ετών, να προχωρήσει η λειτουργία του έργου από τους ίδιους τους φορείς των δήμων. Και αυτό διότι είναι αδύνατον η ΔΕΥΑ του Πύργου και της Αρχαίας Ολυμπίας με το προσωπικό που διαθέτουν αυτή τη στιγμή να προχωρήσουν στη λειτουργία του εργοστασίου. Απαιτείται εξειδικευμένο προσωπικό με εμπειρία σε ένα πολυσύνθετο αντικείμενο που δε μπορούμε, είναι όχι απλώς ρίσκο, αδυνατούμε πραγματικά, να το λειτουργήσουμε μόνοι μας. Σημειώστε ότι υπάρχει αυτή τη στιγμή και το πάγωμα των προσλήψεων που σημαίνει ότι πάρα πολύ δύσκολα θα μπορούσαμε να το ξεπεράσουμε και να προσλάβουμε εμείς το προσωπικό που προσέλαβε η εταιρεία. 

Αναθέσαμε λοιπόν ως διαβαθμιδικός σύνδεσμος τη λειτουργία επί τρίμηνου και στη συνέχεια γι άλλους δύο μήνες, δηλαδή 5μηνο, σε εταιρεία, ουσιαστικά στην εταιρεία που κατασκεύασε το έργο, και στη συνέχεια με διεθνή διαγωνισμό επελέγη ο ανάδοχος για τη λειτουργία του έργου την επόμενη διετία. Το έργο λειτούργησε για το 5μηνο αυτό, το νερό του Ερύμανθου έτρεξε στους αγωγούς του Πύργου και αυτή τη στιγμή είμαστε πριν  την υπογραφή της σύμβασης, για να λειτουργήσει το εργοστάσιο του Ερύμανθου, η εταιρεία που μειοδότησε στο διαγωνισμό για δύο χρόνια. Η συνολική δαπάνη λειτουργίας του εργοστασίου, περιλαμβανομένης της δαπάνης για την ηλεκτρική ενέργεια, κυμαίνεται στα 630.000,00€ πλέον ΦΠΑ και αναλύεται ως εξής:

1. Έξοδα αμοιβής αναδόχου λειτουργίας 360.000,00€ πλέον ΦΠΑ

2. Έξοδα ηλεκτροδότησης 240.000,00€ πλέον ΦΠΑ

3. Έξοδα διαχείρισης 30.000,0€

Έχει εκπονήσει  η ΔΕΥΑΠ μελέτη για να μπορούμε να δούμε πως θα ανταποκριθούμε στη δαπάνη αυτή. Το πρώτο κεφάλαιο είναι ότι με τη λειτουργία του έργου διακόπτεται η λειτουργία των γεωτρήσεων. Επομένως εξοικονομούμε δαπάνη για τη ΔΕΗ που λειτουργούσαν οι γεωτρήσεις αυτές ύψους 200.000 ευρώ. Αυτό σημαίνει ότι αυτόματα με τη λειτουργία του εργοστασίου μπορούμε ένα τμήμα της δαπάνης να το καλύψουμε χωρίς να προκληθεί αύξηση στην τιμή του νερού.
Ο διαβαθμιδικός σύνδεσμος θα εισπράξει το ποσό  αυτό, το οποίο είναι περίπου 0,15 λεπτά ανά κυβικό, αλλά δεν θα το επιβαρυνθούν οι πολίτες. 

Μένει το υπόλοιπο ποσό της δαπάνης για τη λειτουργία του εργοστασίου. Το ποσό αυτό θα πρέπει να πάρουμε υπόψη μας ότι θα καλυφθεί μέχρις ότου ολοκληρωθεί το έργο, γιατί στη συνέχεια θα μπούνε περίπου 10.000 νέα υδρόμετρα τα οποία θα καλύψουν επαρκώς τη δαπάνη αυτή. Άρα λοιπόν θα καλυφθεί η δαπάνη χωρίς να απαιτηθεί μετά τη διετία η αύξηση, αυτή την οποία ανακοινώνουμε σήμερα. Επίσης θα πρέπει να λάβουμε υπόψη μια άλλη παράμετρο, ότι  με την υδροδότηση των κρουαζιερόπλοιων θα έχουμε ένα σοβαρό έσοδο από το οποίο μέρος του, θα διατεθεί στη ΔΕΥΑΠ έτσι ώστε να μπορέσουμε να ελαφρύνουμε τη συνολική δαπάνη. 
Η κοινή πρόταση του διαβαθμιδικού συνδέσμου του δήμου Πύργου και των ΔΕΥΑΠ είναι αυτή η επιπλέον δαπάνη της τάξεως των 419.760,00 ευρώ να καλυφθεί με την επιβολή ενός παγίου τέλους πάνω σε κάθε υδρόμετρο που μετά από τη μελέτη που εκπονήσαμε, υπολογίζουμε 3,00 ευρώ ανά υδρόμετρο το μήνα.

Η πρότασή μας στηρίζεται στη λογική ότι εάν δεν καλυφθεί η δαπάνη αυτή, το εργοστάσιο δεν μπορεί να λειτουργήσει. Έτσι το μεγαλύτερο έργο που έχει ποτέ γίνει στο νομό Ηλείας, το εργοστάσιο του Ερυμάνθου και οι αγωγοί προς τον Πύργο και τις άλλες περιοχές, ουσιαστικά θα απαξιωθεί. Θα πρέπει να τονίσουμε εδώ ότι η λειτουργία του εργοστασίου για ένα μεγάλο χρονικό διάστημα θα γίνει παράλληλα με τις πηγές της Αύρας, έτσι  ώστε να μπορέσουμε για λόγους και φυσικής αλλά και πραγματικής οικονομίας να αξιοποιήσουμε τις φυσικές πηγές που μέχρι σήμερα ύδρευαν το δήμο του Πύργου. Πέρα απ’ αυτό η μίξη των δύο νερών στις ποσότητες που έχουν διερευνηθεί από τη ΔΕΥΑΠ, δίνει το άριστο αποτέλεσμα, δίνει δηλαδή νερό όχι απλά πόσιμο αλλά νερό για εμφιάλωση. Επομένως οι πολίτες με την έναρξη της καθολικής λειτουργίας του έργου ξέρουν ότι δεν χρειάζεται να αγοράζουν νερό, αλλά το νερό που θα έχουν στην βρύση τους θα είναι άριστο νερό για πόση.  

Σήμερα λοιπόν προτείνουμε στο σώμα την επιβολή πάγιου τέλους το οποίο ουσιαστικά ζητά ο διαβαθμιδικός σύνδεσμος και επιβάλλεται από το δήμο Πύργου, εισπράττεται δε από τη ΔΕΥΑΠ, η οποία με την υπ’ αριθ. 58/12 απόφασή της, αφού έλαβε υπόψη της ότι στους δήμους Πύργου και Αρχαίας Ολυμπίας που έχουν συνδεθεί ή θα συνδεθούν, υπάρχουν 21.432 παροχές [18.434 για το Δήμο Πύργου) καθώς επίσης και :
Α. την αδυναμία πληρωμής των λογαριασμών από τις ευπαθείς ομάδες του πληθυσμού

Β. την αναμενόμενη αύξηση των τιμολογίων της ΔΕΗ και 

Γ. Την αναγκαιότητα κάλυψης του κόστους των όποιων επεμβάσεων στο δίκτυο [ζημιές, βελτιώσεις κλπ)

ε ι σ η γ ε ί τ α  ι την επιβολή πάγιου ανταποδοτικού τέλους ύψους 3,00€ ανά παροχή μηνιαίως, μέχρι το πέρας της σύνδεσης όλων των Τ.Κ (πλην της Δ.Ε Ωλένης) του Δήμου Πύργου με τον Ερύμανθο ποταμό

Επίσης στις προθέσεις της δημοτικής αρχής είναι η διερεύνηση δυνατότητας σε ορισμένες οικονομικά αδύναμες κατηγορίες συμπολιτών, όπως είναι οι πολύτεκνες οικογένειες, οι οικογένειες με ΑΜΕΑ,  οι άνεργοι, με βάση εισοδηματικά κριτήρια, να έχουν την εξαίρεση, ή τη μείωση αυτού του πάγιου τέλους. Αυτό όμως θα το κάνουμε εφόσον διερευνήσουμε την πραγματικότητα και δούμε ότι είμαστε σε θέση και μπορούμε να το υλοποιήσουμε». 

Στο σημείο αυτό ο Πρόεδρος κάλεσε το Σώμα ν’ αποφασίσει επί της υπ’ αριθ. 58/12 απόφασης της ΔΕΥΑΠ.
Το Δημοτικό Συμβούλιο Πύργου


λαμβάνοντας υπόψη:
· Το άρθρο 65 του ν. 3852/10  [ΦΕΚ Α 87/7-6-2010]

· Την παρ. 12 του άρθρου 10 του Ν. 4071/12 [ΦΕΚ 85/11-9-12] σύμφωνα με την οποία: «για την κάλυψη μέρους του ελάχιστου κόστους λειτουργίας του δικτύου ύδρευσης και αποχέτευσης μπορεί να χρεώνεται από τις ΔΕΥΑ και τους δήμους που παρέχουν τις υπηρεσίας αυτές, μηνιαίο πάγιο τέλος, μετά από απόφαση του Διοικητικού Συμβουλίου, η οποία εγκρίνεται από το δημοτικό συμβούλιο»
· Την 58/12 απόφαση της ΔΕΥΑΠ: «Εισήγηση για την επιβολή ειδικού πάγιου τέλους για την κάλυψη δαπανών διαβαθμιδικού συνδέσμου δήμου Πύργου, Αρχ. Ολυμπίας και Περιφέρειας Δυτικής Ελλάδος για τη διαχείριση του έργου «Δίκτυο Ύδρευσης Δήμων και Κοινοτήτων Ν. Ηλείας από τον Ερύμανθο ποταμό» που επισυνάπτεται στην παρούσα απόφαση,
· Την εισήγηση του Δημάρχου, μετά από διαλογική συζήτηση και τη διεξαγωγή ψηφοφορίας, κατά την οποία  σε σύνολο είκοσι τριών (23)παρόντων δημοτικών συμβούλων είκοσι (20) υπερψήφισαν το θέμα και τρείς (3) το καταψήφισαν,
κατά πλειοψηφία α π ο φ α σ ί ζ ε ι


εγκρίνει την υπ’ αριθ. 58/12 απόφαση της ΔΕΥΑΠ, σχετικά με την επιβολή πάγιου μηνιαίου ανταποδοτικού τέλους ύψους τριών (3,00) ευρώ, ανά παροχή, στις Κοινότητες των Δ.Ε: Πύργου, Ιάρδανου, και Βώλακος, μέχρι το πέρας της σύνδεσης όλων των Κοινοτήτων του Δήμου Πύργου, με το διυλιστήριο του Ερύμανθου ποταμού, για την κάλυψη των δαπανών λειτουργίας και συντήρησης  του διυλιστηρίου πόσιμου νερού στον Ερύμανθο ποταμό, που διαχειρίζεται ο «Διαβαθμιδικός σύνδεσμος δήμου Πύργου, Αρχ. Ολυμπίας και Περιφέρειας Δυτικής Ελλάδος»  
Μειοψήφησαν οι δημοτικοί σύμβουλοι:
· Της παράταξης «Λαϊκή Συσπείρωση» κ.κ Χρήστος Γιάνναρος – Επικεφαλής και Αθανάσιος Καραμπέτσος, οι οποίοι μεταξύ άλλων δήλωσαν ότι : «Εμείς θα ψηφίσουμε κατά στην πρόταση και για το χαράτσι που επιβάλλεται στους πολίτες του δήμου Πύργου και του δήμου Αρχαίας Ολυμπίας, αλλά και για το γεγονός ότι το νερό αξιοποιείται σήμερα και δεν μας δεσμεύει κανένας, ότι δεν θα γίνει αυτό και το επόμενο διάστημα, για να μπορέσουν κάποιοι μεγάλοι επιχειρηματικοί όμιλοι να πλουτίσουν σε βάρος μας. Η λύση στο πρόβλημα είναι να προσληφθεί το απαιτούμενο προσωπικό άμεσα για να λειτουργήσει το έργο»
· κ. Ιωάννης Σεφερλής – Επικεφαλής της παράταξης «Ανταρσία στο δήμο Πύργου» ο οποίος ανέφερε: «Θα καταψηφίσουμε την πρόταση. Εμείς απόψε δεν αποφασίζουμε τίποτε. Ερχόμαστε να επικυρώσουμε μια απόφαση που ήδη έχει ληφθεί». 
Οι πρόεδροι των Κοινοτήτων Πύργου και Φοναϊτίκων ήταν απόντες κατά την ψηφοφορία του θέματος.

Η παρούσα απόφαση έλαβε αύξοντα αριθμό 394/2012.

Για το σκοπό αυτό συντάχθηκε το παρόν πρακτικό που υπογράφεται ως ακολούθως:   

 Ο ΠΡΟΕΔΡΟΣ                           ΤΑ ΜΕΛΗ               Ο ΓΡΑΜΜΑΤΕΑΣ

  Ε. ΚΑΝΝΗΣ                                                         Δ. ΤΖΟΥΑΝΟΠΟΥΛΟΣ

Ακριβές Απόσπασμα

εκ των πρακτικών του Δ.Σ.

Πύργος 14  – 11 - 2012
Ο ΔΗΜΑΡΧΟΣ

ΜΕΔ

